સૂત્રોના જણાવ્યા પ્રમાણે ભાજપ હાઇકમાન્ડ રાજ્યમાં રાષ્ટ્રપતિ શાસન અંગે તાત્કાલિક નિર્ણય લઇ લેશે. અમિત શાહ ર૯ અને ૩૦ એપ્રિલના રોજ રાજ્યનો પ્રવાસ કરનાર છે અને આ પ્રવાસ બાદ મહેબૂબા સરકારનાં નસીબ અંગે ફેંસલો થઇ જશે. તાજેતરમાં ભુવનેશ્વર ખાતે યોજાયેલી ભાજપ રાષ્ટ્રીય કારોબારીની બેઠકમાં પણ આ મુદ્દો ઉઠાવવામાં આવ્યો હતો. ભાજપ છાવણીના કેટલાક લોકોનું માનવું છે કે મહેબૂબા સરકાર અલગતાવાદીઓની હિંસા સામે કડક હાથે કામ લેવામાં નિષ્ફળ ગઇ છે. આ દરમિયાન મહેબુબા મુફતી પણ આજે દિલ્હીમાં ભાજપના ટોચના નેતાઓને મળનાર છે. રાજ્યમાં શાસક ગઠબંધનમાં વિખવાદ ચરમસીમાએ છે. જેમ કે પીડીપી ધારાસભ્યો અને પ્રધાનોએ વિધાન પરિષદના નવા સભ્યોના શપથ ગ્રહણનો બહિષ્કાર કર્યો હતો. શુક્રવારે બંને પક્ષો વચ્ચે બેઠકોનો દોર ચાલુ રહ્યો હતો.